Rompslomp hou privaat verpleegkolleges in wurggreepFoto: DarkoStojanovic/Pixabay.com Geakkrediteerde privaat verpleegkolleges beleef ’n krisis weens die Suid-Afrikaanse Raad op Verpleging (SARV) wat reeds in Junie 2015 kursusse by dié kolleges gestaak het en sloer om twee nuwe kwalifikasies in te faseer. Die SARV het reeds in 2012 met die akkreditasieproses vir die nuwe verpleegkwalifikasies begin, maar vier jaar later is geen verpleegskool nog geakkrediteer nie – dit sluit die privaat hospitaalgroepe in. Thomas van Dalen, AfriForum se provinsiale koördineerder vir die Wes-Kaap, beskryf die situasie as ’n ramp vir die land se gesondheidsektor. “Die gesloer by die SARV, wat die kwalifikasies moet akkrediteer, en by die departement van hoër onderwys, wat privaat instellings moet registreer, gaan meebring dat daar in die afsienbare toekoms geen nuwe verpleegkundiges opgelei gaan word nie. Suid-Afrika het reeds ’n ernstige tekort aan opgeleide verpleegkundiges en talle verlaat boonop die land.” Volgens Van Dalen is verskeie privaat verpleegkolleges reeds geakkrediteer by die Raad op Hoër Onderwys (RHO) en geregistreer by die Suid-Afrikaanse Kwalifikasie-owerheid (Sako), maar die departement weier om die instellings en die leemte wat hulle in die opleiding van verpleegkundiges kan vul, te erken. Van Dalen sê voorts dat privaat verpleegkolleges tot 60% van die land se verpleegkundiges oplei. “As dié instellings nie met opleiding kan voortgaan nie, sal dit meebring dat hul personeel ook hul werk kan verloor en die kolleges dalk moet sluit.” Van Dalen sê ’n ernstige probleem is dat die departement die aanbieding van vorige kwalifikasies by privaat instellings afgeskaf het, maar toelaat dat verpleegkolleges van die staat daarmee voortgaan. Van Dalen het ’n brief aan dr. Blade Nzimande, minister van hoër onderwys, en dr. Aaron Motsoaledi, minister van gesondheid, gestuur en gewys op die gevolge van die dilemma. Dit lei daartoe dat: – die tekort aan verpleegpersoneel in hospitale met rasse skrede toeneem, wat die sektor in ’n verdere onhoudbare situasie dompel; – duisende potensiële werksgeleenthede in die gesondheidsorgsektor onbenut is; – heelwat van die privaat verpleegkolleges hul deure sal moet sluit, wat tot gevolg sal hê dat van die uiters bekwame en ervare dosente ’n ander heenkome sal moet vind en sodoende verlore sal wees vir die industrie; en – verpleegkunde as ’n studierigting vir skoolverlaters sedert Junie 2015 grotendeels nie beskikbaar is nie. Dit het drastiese langtermynimplikasies vir verpleegsorg in die land, meen Van Dalen.